La regidoria de Cultura presenta la nova programació trimestral d'hivern
29 de desembre 2017

![](/media/i5jlnetl/46_img_0223_cuerpo.jpg)  
  

La delegació de Cultura de l'Ajuntament de Sagunt ha presentat la programació trimestral d'hivern per als mesos de gener, febrer i març de 2018, que destaca per la qualitat dels nombrosos actes per a tots els públics.

  

El regidor de Cultura, José Manuel Tarazona ha assenyalat que **“l'activitat cultural a Sagunt és molt destacable, de fet, enguany tenim el privilegi del nomenament de Sagunt com a Capital Cultural Valenciana. Ens espera un any molt intens a Sagunt. Mentrestant i fins al mes d'abril, que és quan començarà oficialment l'any, s’ha preparat una programació d'hivern completa i diversa, amb artistes consagrats com és Maika Makovski i companyies locals de qualitat com són Camí de Nora, AESCENA o Nebel Teatro”**. Així mateix, Tarazona ha destacat, entre d’altres, “**la posada en escena d'ENCENDIDAS de l'Hongaresa, a més a més, com a novetat cal considerar el Primer Congrés de la Mostra Internacional de Cinema Educatiu amb el CEFIRE per aprofundir en les arts audiovisuals. Com no pot ser d'altra manera, també està inclòs contingut en valencià com** _**Sis Veus per al Poeta o L'Om Imprebís**_”.

**Teatre**

Serà un total d'11 representacions teatrals entre les quals podem trobar titelles per als més xicotets, però destaca la comèdia, també obres de misteri i tragèdia. Cal destacar que més de la meitat de les obres de teatre que es presentaran ho faran en valencià. A més, és important l'aposta pels grups locals, com són els casos de la presentació de Camí de Nora, Companyia Hongaresa de Teatre, Pezenelagua o Nebel Teatre.

**Música**

Pel que fa a les diferents actuacions musicals, seran un total de 9 les que es podran gaudir els pròxims mesos, per la qual cosa la música també serà protagonista en la programació cultural d'hivern. Cal destacar la cantant Maika Makovski, qui, al costat d'una guitarra i un piano, actuarà el dissabte 27 de gener, a les 19.30 hores, en el Centre Cultural Mario Monreal.

Destaca una oferta d'allò més variada amb actuacions que formen part del cicle #PianoBegonya per la recuperació del patrimoni musical, el 14é Festival de Tango, i la XIV edició de ‘Sagunt in Excelsis’, que se celebrarà de l'1 al 27 de març. A més, hi haura dansa a càrrec de la compañía AESCENA, una actuació que homenatja Vicent Andrés Estellés i actuacions escolars.

D'altra banda, la Societat Musical Lira Saguntina i la Unión Musical Porteña, amb les seues respectives agrupacions musicals, emocionaran els melòmans amb els concerts que s'han programat per a esta nova temporada. Seran concerts gratuïts com per exemple el de Carnestoltes o el de pasdobles fallers.

**Cinema**

Destaca la tradicional Mostra Internacional de Cinema Educatiu (MICE) que arribarà un any més al Centre Cultural Mario Monreal els dies 17 i 18 de febrer.

Donat el bon acolliment dels cicles de cinema del Centre Cultural Mario Monreal s'ha programat un nou cicle anomenat “Estranys en el paradís”, amb grans clàssics del cinema de Hollywood com són Billy Wilder, Oto Preminger, Fred Zinnemann, Alfred Hitchcok, entre d’altres. El cicle començarà amb un documental de valencians que migraren a Nova York.

**Exposicions**

Quant a les exposicions, són 7 les que s'han programat per al pròxim trimestre, que es distribuixen entre la Casa Municipal de Cultura, el Centre Cultural Mario Monreal i el Centre Cívic Antic Sanatori. Es podran trobar exposicions de pintura, fotografia i còmics, entre les quals trobem “Tauromàquia”, d'Antonio Cosín, Felipe Noguera i Lamberto Ortiz, i al Grupo Fotográfico Arse.

Finalment, José Manuel Tarazona ha assegurat que “**esta és una programació adreçada a tots els públics i pensada també per als col·legis. S'ha tingut cura per tindre en compte els pròxims esdeveniments per fer servir la Cultura com a motor del canvi social, com són les actuacions del 8 de Març o també preservant les nostres arrels amb una nova edició de “Sagunt in Excelsis”. Per altra banda, continuarem amb la recuperació del Festival de Tango, el #PianoBegonya, el XXV festival de Titelles i, per descomptat, les nostres bandes. També hi haurà cinema i exposicions amb treballs d’autors tan coneguts com Cosins, Lamberto Ortin, Noguera o el Grup Fotogràfic Arse. Esperem que gaudiu de la programació**”.

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-cultura-presenta-la-nova-programacio-trimestral-d-hivern/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-cultura-presenta-la-nova-programacio-trimestral-d-hivern/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-cultura-presenta-la-nova-programacio-trimestral-d-hivern/ "Linked In")
*   [](mailto:?body=https://aytosagunto.es/va/actualitat/la-regidoria-de-cultura-presenta-la-nova-programacio-trimestral-d-hivern/)